Okresná prokuratúra Rimavská Sobota 
Jesenského 1, 979 80 Rimavská Sobota 1

Sp. zn. : 1 Pv 450/14/6609	Rimavská Sobota, 24.9.2014
EEČ : 2-49-120-2014

U Z N E S E N I E

Trestná vec:	obvinený XXXXX 
Prečin:	Neoprávnené používanie cudzieho motorového vozidla podľa § 216 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov.

Rozhodol: 	prokurátorka Okresnej prokuratúry Rimavská Sobota
Podľa § 215 odsek 1 písmeno d (§ 9 odsek 1 písmeno f) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	povolanie: žiak ZŠ
dňa 19.07.2014 vo Vyšných Valiciach č. 242 bez predchádzajúceho súhlasu vlastníka a držiteľa motorového vozidla XXXXX z vešiaka, nachádzajúceho sa v kotolni, vzal zväzok kľúčov, na ktorom sa nachádzali aj kľúče od garáže na Ulici Športovej v Rimavskej Sobote, kde bolo motorové vozidlo zn. KIA Ceed, evidenčného čísla RS-141BM, odparkované a toto vozidlo dňa 21.07.2014 v presne nezistenom čase naštartoval a následne viedol po Družstevnej ulici v Rimavskej Sobote, v smere od autobusovej stanice na Šibeničný vrch a v čase o 21.50 h bol zastavený hliadkou Oddelenia železničnej polície PZ Lučenec na železničnom priecestí na Družstevnej ulici v Rimavskej Sobote,

lebo je trestné stíhanie neprípustné podľa § 9 odsek 1 písmeno f) Trestného poriadku. 

Odôvodnenie:
	Uznesením Krajského riaditeľstva Policajného zboru v Banskej Bystrici, Oddelenie železničnej polície PZ Lučenec sp. zn. KRP-66/Ž-LC-BB-2014 zo dňa 26.08.2014 bolo podľa § 199 odsek 2 Trestného poriadku začaté trestné stíhanie a súčasne podľa § 206 odsek 1 Trestného poriadku vznesené obvinenie ml. XXXXX, nar. XXXXX v Rimavskej Sobote, trvalým bydliskom XXXXX XXXXX, za prečin neoprávneného používania cudzieho motorového vozidla podľa § 216 ods. 1 Trestného zákona na tom skutkovom základe, ako je to uvedené vo výrokovej časti uznesenia. 

	Dňa 17.09.2014 bol na Okresnú prokuratúru Rimavská Sobota povereným príslušníkom PZ Krajského riaditeľstva Policajného zboru v Banskej Bystrici, Oddelenie železničnej polície PZ Lučenec predložený vyšetrovací spis spolu s návrhom na zastavenie trestného stíhania podľa § 215 ods. 1 písm. d) Trestného poriadku s poukazom na ustanovenie § 9 ods. 1 písm. f) Trestného poriadku v trestnej veci obvineného ml. XXXXX za prečin neoprávneného používania cudzieho motorového vozidla podľa § 216 ods. 1 Trestného zákona. 

	Preskúmaním vyšetrovacieho spisu, ako aj citovaného návrhu som zistil, že tento je dôvodný, nakoľko u obvineného ml. XXXXX za vyššie citovaný skutok prichádza do úvahy zastavenie trestného stíhania podľa § 215 ods. 1 písm. d) Trestného poriadku s poukazom na ustanovenie § 9 ods. 1 písm. f) Trestného poriadku. 

	Podľa § 215 ods. 1 písm. d) Trestného poriadku prokurátor zastaví trestné stíhanie, ak je trestné stíhanie neprípustné podľa § 9. 

	Podľa § 9 ods. 1 písm. f) Trestného poriadku trestné stíhanie nemožno začať a ak už bolo začaté, nemožno v ňom pokračovať a musí byť zastavené, ak je trestné stíhanie podmienené súhlasom poškodeného a nebol súhlas daný alebo bol vzatý späť. 

	Svedok a zároveň poškodený XXXXX vo svojej výpovedi dňa 03.09.2014 uviedol, že dňa 22.08.2014 súhlasil so stíhaním svojho vnuka - mladistvého XXXXX. Po poučení poškodeného, že môže súhlas vziať späť, tento súhlas dňa 03.09.2014 vzal späť a s trestným stíhaním vnuka nesúhlasil. Vo svojej výpovedi uviedol, že vnuk sa polepšil a sľúbil, že sa bude správať slušne. 

	Vzhľadom k tomu, že poškodený XXXXX po začatí trestného stíhania vzal svoj súhlas s trestným stíhaním vnuka - obvineného ml. XXXXX späť, bolo potrebné rozhodnúť tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú môže podať obvinený v lehote do troch dní od jeho oznámenia u prokurátora Okresnej prokuratúry Rimavská Sobota. O sťažnosti bude rozhodovať prokurátor Krajskej prokuratúry Banská Bystrica. Sťažnosť má odkladný účinok. 

JUDr. Anna Klimová
prokurátorka